
Megvannak a Solti Nemzetközi Karmesterverseny résztvevői
[bookmark: _GoBack]2026. október 1-jén a Müpa szervezésében indul útjára az első Solti Nemzetközi Karmesterverseny. A háromfordulós megmérettetésre 61 országból érkezett jelentkezés: az előválogató során közel 400 pályázó közül választották ki, hogy kik lehetnek ott személyesen a pécsi elődöntőn.
A Solti Nemzetközi Karmesterverseny 18 és 35 év közötti karmesterek számára kínál egyedülálló bemutatkozási lehetőséget. A beküldött videófelvételek alapján az előzsűri a következő 24 versenyzőt választotta ki, akik között négy magyar tehetség is helyet kapott: Sebastian Almanzar, Yael Avivi, Francesco Cagnasso, Célia Nashely Cano, Oliver Cope, Virgil Fok Chin Wai, Fernando Gaggini, Oren Gross Thaler, Hámori Belián, Nathanaël Iselin, Yukuang Jin, Sukjong Kim, Sungjin Kim, Yuji Maruoka, Jesús Ortega Martínez, Matthew Rhodes, Fedor Rudin, Simon Schmied, Szüts Apor, Drummado Wijnhamer, Trevor Wilson, Yu-Te Wu, Záray Viktor, valamint Zsiros Levente. 
61 országból érkezett nevezés, Európán kívül Kanadából, Dél-Amerikából és Ázsiából is érkeznek résztvevők a versenyre. Az ifjú karmesterek közül a legfiatalabb 2003-ban született, többen pedig hangszeres szólistaként is koncerteznek neves dirigensek keze alatt.
A 24 tehetség először az október 1. és 4. között a pécsi Kodály Központ Hangversenytermében, a Pannon Filharmonikusok együttműködésével megvalósuló elődöntőben lép színpadra. A középdöntőbe tízen kerülnek, ők október 5-én és 6-án már Budapesten, a Zeneakadémia Nagytermében bizonyíthatják rátermettségüket a Magyar Rádió Szimfonikus Zenekara, valamint olyan szólisták közreműködésével, mint Baráth Emőke, Bartos Barna, Boross Csilla, Celeng Mária és Szemerédy Károly. Október 9-én pedig a négy döntőbe jutó versenyző méri össze tudását a Nemzeti Filharmonikus Zenekar társaságában a Müpában.




Az október 10-i gálakoncerten a Müpa Bartók Béla Nemzeti Hangversenytermében derül ki, hogy a négy karmester közül kit tartott a legjobbnak a Pinchas Steinberg által vezetett nemzetközi zsűri, és itt hirdetik ki a közönségszavazás nyertesét is. 
Bár az októberi verseny még messze van, a kulisszák mögött javában zajlanak az előkészületek. A Solti Nemzetközi Karmesterversenyen felcsendülő szignált, Kutrik Bence zeneszerző alkotását már rögzítették a Pannon Filharmonikusokkal és állandó vendégkarmesterükkel, Bogányi Tiborral. 
A verseny logója alapján megformált, a karmesteri pálca mozdulatait megörökítő díjat, Borkovics Péter üvegművész alkotását a gálakoncerten veheti át a legjobbnak ítélt fiatal dirigens.
Az elődöntők és a Zeneakadémián megrendezett középdöntők koncertjei ingyenesek, utóbbiak azonban csak előzetes regisztrációval látogathatók. Ennek menetéről és feltételeiről hamarosan további tájékoztatást adnak a szervezők. A döntőre és a gálakoncertre már megkezdődött a jegyértékesítés.
Jegyvásárlási és egyéb információk a Solti Nemzetközi Karmesterversenyről a következő linken érhetők el: https://mupa.hu/solti-karmesterverseny-2026/a-versenyrol


Solti Nemzetközi Karmesterverseny
A Solti Nemzetközi Karmesterverseny célja, hogy felfedezze és támogassa a kiemelkedő tehetségű fiatal dirigenseket. A Müpa szervezésében megvalósuló versenyen a világ minden tájáról érkező, 18–35 éves karmesterek mérhetik össze tudásukat a szakma kiválóságai előtt, Solti György szellemiségét követve. 
A hasonló zenei megmérettetésektől eltérően az október 1. és 10. között Pécsett és Budapesten zajló versenyen a fiatal karmesterek nemcsak egyetlen zenekar élén mutathatják be tudásukat, hanem három különböző együttessel, három különböző koncertteremben is helyt kell állniuk. A pécsi elődöntőben az előzsűri által kiválasztott huszonnégy dirigens a Kodály Központ Hangversenytermében, a Pannon Filharmonikusok élén méri össze tudását, a középdöntőbe továbbjutó tíz versenyző pedig már a budapesti Zeneakadémia Nagytermében, a Magyar Rádió Szimfonikus Zenekarának közreműködésével léphet pódiumra. A négy döntős a Müpa Bartók Béla Nemzeti Hangversenytermében, a Nemzeti Filharmonikus Zenekart vezényelve bizonyíthat.
A verseny névadója, Solti György a 20. század egyik legnagyobb karmestere volt, akinek életműve máig iránytűként szolgál: a zene iránti alázat, a közösségteremtés és a nemzetközi párbeszéd fontosságára emlékeztet.

További információ:
Mihályi Dávid
sajto@mupa.hu

